Onwettige aborsies: Vroue vra borgtog - Maroela Media
Onwettige aborsies: Vroue vra borgtog
Die twee vroue wat daarvan aangekla word dat hulle 25 onwettige aborsies uitgevoer en die fetusse weggegooi het, sal na verwagting Vrydag in die Port Elizabeth landdroshof om borgtog aansoek doen.
Lulama Cabela, 'n geregistreerde verpleegster, en Babalwa Cabela, haar ontvangsdame, staan tereg op 25 aanklagte rakende die verberging van geboortes. Die vroue is in Februarie in hegtenis geneem ná 'n uitgebreide ondersoek oor onwettige aborsies in Nelson Mandelabaai.
Die polisie het tydens 'n klopjag van die fetusse in 'n vrieskas gevind. 'n Bron na aan die ondersoek het vroeër gesê dat die fetusse ten volle ontwikkel was.
Volgens die polisie het die ondersoek gespruit uit klagtes van 'n hospitaal wat pasiënte moes behandel nadat hulle komplikasies weens onwettige aborsies ervaar het.
Die klagstaat dui aan dat Lulama as verpleegster aangestel was by 'n plek wat voor- en nageboortebehandeling aan ma en kind verskaf. Sy het glo dié instelling en haar huis gebruik om die onwettige aborsies uit te voer.